KTC เชื่อปีนี้กำไรโต 15% แตะ 2 พันลบ. คงเป้ามีลูกค้าบัตรใหม่ 4 แสนใบ
KTC เชื่อปีนี้กำไรโตเข้าเป้า 15% แตะ 2 พันลบ. มองกำไรปีหน้าเติบโตต่อเนื่องอีก 15% คงเป้าปีนี้มีลูกค้าบัตรใหม่ที่ 4 แสนใบ
19 ส.ค. 2558

นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทคาดว่ากำไรสุทธิปีนี้จะเติบโต 15% หรือแตะ 2,000 ล้านบาท จากระดับ 1.75 พันล้านบาทในปีที่แล้ว  และคาดว่ากำไรสุทธิปีหน้าจะเติบโตต่อเนื่องได้อีก 15% เป็นผลมาจากที่บริษัทดำเนินกลยุทธ์ในการลดค่าใช้จ่าย ด้วยจะเป็นการจัดแคมเปญเฉพาะกลุ่ม
ส่วนรายได้ยังคงเป้าหมายการเติบโตไว้ที่ 15% จากปีก่อน ตามยอดใช้จ่ายผ่านบัตรที่คาดว่าจะโต 15% จากครึ่งปีแรกมียอดใช้จ่ายผ่านบัตรขยายตัวได้แล้ว 12% สูงกว่าอุตสาหกรรมที่เติบโต 7% เป็นผลจากการเพิ่มกิจกรรมการตลาดอย่างเข้มข้นและต่อเนื่อง ทำให้เชื่อว่าผลประกอบการในช่วงครึ่งปีหลังน่าจะเติบโตไม่น้อยกว่าช่วงครึ่งปีแรก
ทั้งนี้บริษัทจะพยายามรักษาระดับหนี้ที่ไม่ก่อให้เกิดรายได้ (NPL) ไว้ที่ 2.2% เท่าครึ่งปีแรก โดยเป็นการบริหารจัดการหนี้ที่มีประสิทธิภาพ ทำให้ช่วงที่ผ่านมาบริษัทได้รับผลกระทบน้อยในเรื่องการผิดชำระหนี้ แม้ลูกค้าจะประสบปัญหาหนี้สินภาคครัวเรือน
ขณะที่ปีนี้บริษัทยังคงเป้าหมายจะมีลูกค้าบัตรใหม่ที่ 4 แสนใบ จากสิ้นเดือนก.ค.ที่ทำได้แล้ว 2 แสนใบ  โดยจะเน้นหากลุ่มลูกค้าเป็นวัยเริ่มต้นทำงาน และมุ่งกลุ่มเป้าหมายไปยังต่างจังหวัดมากขึ้น รวมไปถึงการส่งเสริมการตลาดให้ครอบคลุมทั้งในกรุงเทพฯและต่างจังหวัด ซึ่งปีนี้บริษัทตั้งงบการตลาดไว้ที่ราว 1,000 ล้านบาท โดยครึ่งปีแรกใช้ไปแล้ว 500 ล้านบาท ในการออกแคมเปญถึง 500 กว่าแคมเปญ และในครึ่งปีหลังจะออกแคมเปญอย่างต่อเนื่อง เพื่อกระตุ้นการใช้จ่ายผ่านบัตรให้เติบโตได้ตามเป้าหมาย
นอกจากนี้บริษัทมีแผนออกหุ้นกู้เพื่อทดแทนหุ้นกู้เดิมที่จะครบกำหนดไถ่ถอนราว 1 พันล้านบาท ในช่วงเดือน ต.ค. นี้ โดยคาดว่าอัตราดอกเบี้ยจะต่ำกว่าช่วงที่ผ่านมาที่มีอัตราดอกเบี้ย 6% และคาดว่าทั้งปีต้นทุนเฉลี่ยดอกเบี้ยจะอยู่ที่ 4.1%